ภาษีบาปซึมหนักฉุดรายได้2เดือนต่ำเป้า
สรรพสามิตอึ้ง รายได้ 2 เดือนต่ำกว่าเป้า 3.45% บริโภคชะลอ ฉุดภาษีบาป-รถยนต์หดตัว
29 ต.ค. 2565

สรรพสามิตอึ้ง รายได้ 2 เดือนต่ำกว่าเป้า 3.45% บริโภคชะลอ ฉุดภาษีบาป-รถยนต์หดตัว
แหล่งข่าวจากกรมสรรพสามิต เปิดเผยว่า การจัดเก็บรายได้ของกรมสรรพสามิตในช่วง 2 เดือนของปีงบประมาณ 2560 (เดือน ต.ค.-พ.ย. 2559) สามารถจัดเก็บได้ 8.42 หมื่นล้านบาท ต่ำกว่าเป้าหมาย 3,009 ล้านบาท หรือ 3.45% เนื่องจากการจัดเก็บภาษีหลายประเภทต่ำกว่าเป้า โดยภาษีรถยนต์จัดเก็บได้ 1.52 หมื่นล้านบาท ต่ำกว่าเป้า 1,100 ล้านบาท หรือ 6.75% นอกจากนี้ภาษีสุรายังจัดเก็บได้ต่ำกว่าเป้าหมาย 1,800 ล้านบาท หรือ 16.9% โดยจัดเก็บได้ 8,800 ล้านบาท ภาษียาสูบจัดเก็บได้ 1.09 หมื่นล้านบาท ต่ำกว่าเป้า 1,763 ล้านบาท หรือ 13.92% และภาษีเครื่องดื่มต่ำกว่าเป้า 335 ล้านบาท หรือ 11.34%
นอกจากนี้ ยังมีภาษีรถจักรยานยนต์ก็จัดเก็บได้ต่ำกว่าเป้า 30 ล้านบาท ภาษีสนามกอล์ฟต่ำกว่าเป้า 8 ล้านบาท ภาษีอาบอบนวดต่ำกว่าเป้า 4 ล้านบาท ภาษีสนามม้าต่ำกว่าเป้า 8 ล้านบาท และภาษีไนต์คลับและดิสโก้เธคต่ำกว่าเป้า 3 ล้านบาท
ขณะที่ภาษีที่สามารถเก็บได้เกินเป้าในรอบ 2 เดือนแรก ได้แก่ ภาษีน้ำมัน จัดเก็บได้ 3.12 หมื่นล้านบาท สูงกว่าเป้า 1,400 ล้านบาท หรือ 4.87% และภาษีเบียร์จัดเก็บได้ 1.42 หมื่นล้านบาท สูงกว่าเป้า 600 ล้านบาท หรือ 4.42%
สำหรับการจัดเก็บรายได้ของกรมในเดือน พ.ย. 2559 ซึ่งเป็นเดือนที่ 2 ของปีงบประมาณ 2560 สามารถจัดเก็บได้ 4.23 หมื่นล้านบาท ต่ำกว่าเป้าหมาย 970 ล้านบาท หรือ 2.2% โดยการเก็บภาษีส่วนใหญ่ยังต่ำกว่าเป้าหมาย โดยเฉพาะภาษีบาปไม่ว่าจะเป็นภาษีสุราจัดเก็บได้ 3,840 ล้านบาท ต่ำกว่าเป้าหมาย 30% ยาสูบ จัดเก็บได้ 5,890 ล้านบาท ต่ำกว่าเป้า 9.41% อาบอบนวดจัดเก็บได้ 9.6 ล้านบาท ต่ำกว่าเป้า 22% สนามม้าจัดเก็บได้ 2.2 ล้านบาท ต่ำกว่าเป้า 72% ไนต์คลับและดิสโก้เธคจัดเก็บได้ 7.85 ล้านบาท ต่ำกว่าเป้า 23.44%
นอกจากนี้ ในส่วนของภาษีรถยนต์เดือน พ.ย. ยังเก็บได้ต่ำกว่าเป้า 521 ล้านบาท หรือ 6.34% เนื่องจากผู้บริโภคยังคงชะลอการซื้อรถยนต์ แม้แต่ในช่วงต้นเดือน ธ.ค.ที่ผ่านมา ที่มีมหกรรมการส่งเสริมการขายรถยนต์ครั้งใหญ่ของปี ก็พบว่ายอดการจองรถยนต์ในงานยังต่ำกว่าเป้าหมายที่ผู้จัดงานคาดไว้ ซึ่งอาจจะส่งผลกระทบให้การเก็บภาษีรถยนต์ในเดือน ธ.ค.นี้ ต่ำกว่าเป้าหมายเป็นเดือนที่ 3
ทั้งนี้ ภาษีที่เก็บได้เกินเป้ามีเพียงภาษีน้ำมันสูงกว่าเป้า 1,131 ล้านบาท หรือ 7.73% และภาษีเบียร์จัดเก็บได้สูงกว่าเป้า 877 ล้านบาท หรือ 12.22%
แหล่งข่าวเปิดเผยว่า มาตรการช็อปช่วยชาติคงไม่ส่งผลให้การเก็บภาษีของกรมสรรพสามิตเพิ่มขึ้นมาก เพราะการซื้อสินค้าบาป สุรา บุหรี่ ไม่สามารถนำไปลดหย่อนภาษีได้
ภาพประกอบข่าว